George Carlin
Džordž Karlin (; Njujork, 12. maj 1937 — Santa Monika, 22. jun 2008) je bio američki komičar i kritičar društva. Često je govorio da roditi se na planeti Zemlji znači kupiti kartu za cirkus nakaza - a roditi se u SAD znači imati kartu u prvom redu. Osvojio je pet Gremi nagrada. 

Karlinov komičarski nastup koji se bavio pitanjem „sedam psovki“ je dospeo pred Vrhovni sud SAD, po pitanju cenzure u SAD. Sud je sa 5 prema 4 doneo odluku da Vlada SAD može cenzurisati „nepristojan materijal“ na radio i TV medijima.

Inspiracija 

Inspiraciju je često nalazio tražeći neobično u nečemu naočigled najobičnijem - u najsvakodnevnijim aktivnostima je primećivao iznenađujuće pojave koje ostaju neprimećene.

Velik deo njegovog humora je imao element šoka. Ovo je objasnio u intervjuu u emisiji Kris Rok Šou (28.11.1997): „Volim da uznemirim ljude. Da vidim gde je njihova granica prihvatljivog, da tu granicu prekoračim i da ih onda prevedem preko te granice, a da im na kraju bude drago što se to sve desilo."

Kritike 

Karlin je poreklom Irac i vaspitan je u duhu katolicizma, ali je bio protivnik religije i ismevao ju je u svom nastupu „Svi ste zaraženi“, gde je tvrdio da je umesto religije i Boga, obožavao Sunce, ali da je na kraju završio sa obožavanjem Džoa Pešija (s kojim je dobar prijatelj u privatnom životu). U nastupu „Žaljenje i kukanje“ sveo je deset Božjih zapovesti na dve, a onda je dodao još jednu : „Zadržaćeš svoju religiju za sebe“.

Kritikovao je mnoge aspekte američkog života: opsesiju bezbednošću, opsesiju decom (roditeljstvom), konzumerizam, ogromne klasne razlike, ratove koje SAD vode u svetu (tvrdeći da je to jedino što umeju dobro da urade). Poseban akcenat je stavljao na crni humor, tvrdeći da uživa u prirodnim katastrofama i samoubistvima.

Nastupi 
Neki od njegovih najpoznatijih nastupa su:
 Karlin u Karnegiju (1982, Carlin at Carnegie)
 Karlin u Kampusu (1984, Carlin on Campus)
 Nastup u Njujorku (1992, Jammin' in New York)
 Svi ste zaraženi (1999, You Are All Diseased)
 Žaljenje i kukanje (2001, Complaints and Grievances)
 Život je vredan gubljenja (2005, Life Is Worth Losing)
 To je loše za tebe (2008, It's Bad for Ya)

Reference

Vanjske veze 

 
 
 
 
 
 

Američki komičari
Američki ateisti
Američki skeptici
Satiričari